Návrh ROZHODNUTIE RADY o prijatí rokovacieho poriadku Výboru Európskeho rozvojového fondu (ERF) /* COM/2014/0668 final - 2014/0310 (NLE) */





DÔVODOVÁ SPRÁVA Vnútorná dohoda medzi zástupcami vlád členských štátov, ktorí sa zišli na zasadnutí Rady, o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje časť štyri Zmluvy o fungovaní EÚ (ďalej len „vnútorná dohoda“), bola podpísaná 24. a 26. júna 2013. Vnútorná dohoda nadobudla platnosť XX[1] po skončení ratifikačného procesu, t. j. prvým dňom druhého mesiaca nasledujúceho po oznámení ratifikácie zo strany posledného členského štátu. V článku 8 ods. 5 vnútornej dohody sa stanovuje, že Rada musí prijímať rokovací poriadok Výboru ERF jednomyseľne na návrh Komisie. V návrhu rokovacieho poriadku pre Výbor ERF, ktorý je pripojený k návrhu rozhodnutia Rady, sú zohľadnené ustanovenia nariadenia o vykonávaní 11. ERF, a najmä jeho článok 14, ako aj výsledky snáh Komisie o zjednodušenie a harmonizáciu v oblasti komitológie vrátane štandardného rokovacieho poriadku, ktorý bol v rámci tohto snaženia Komisiou schválený[2]. Komisia preto navrhuje, aby Rada schválila priložené rozhodnutie. 2014/0310 (NLE) Návrh ROZHODNUTIE RADY o prijatí rokovacieho poriadku Výboru Európskeho rozvojového fondu (ERF) RADA EURÓPSKEJ ÚNIE, so zreteľom na Zmluvu o Európskej únii a Zmluvu o fungovaní Európskej únie, so zreteľom na vnútornú dohodu medzi zástupcami vlád členských štátov Európskej únie zasadajúcimi v Rade o financovaní pomoci Európskej únie na základe viacročného finančného rámca na obdobie rokov 2014 – 2020 v súlade s Dohodou o partnerstve AKT – EÚ a o poskytnutí finančnej pomoci zámorským krajinám a územiam, na ktoré sa vzťahuje štvrtá časť Zmluvy o fungovaní Európskej únie [3] („vnútorná dohoda“), so zreteľom na nariadenie Rady XX o vykonávaní 11. Európskeho rozvojového fondu („vykonávacie nariadenie pre 11. ERF“)[4], so zreteľom na rozhodnutie Rady 2013/755/EÚ z 25. novembra 2013 o pridružení zámorských krajín a území k Európskej únii[5] („rozhodnutie o pridružení zámoria“), so zreteľom na návrh Európskej komisie, PRIJALA TOTO ROZHODNUTIE: Článok 1 Týmto sa prijíma rokovací poriadok Výboru Európskeho rozvojového fondu uvedený v prílohe. Článok 2 Toto rozhodnutie nadobúda účinnosť dňom jeho uverejnenia v Úradnom vestníku Európskej únie. V Bruseli Za Radu predseda [1] Vložiť dátum nadobudnutia platnosti vnútornej dohody o 11. ERF. [2] Nariadenie č. 182/2011 zo 16. februára 2011 (Ú. v. EÚ L 55, 28.2.2011, s. 13); vzorový rokovací poriadok (Ú. v. EÚ C 206, 12.7.2011, s. 11) [3] Ú. v. EÚ L 210, 6.8.2013, s. 1. [4] Vložiť odkaz na vykonávacie nariadenie pre 11. ERF. [5] Ú. v. EÚ L 344, 19.12.2013, s. 1. PRÍLOHA k návrhu ROZHODNUTIA RADY o prijatí rokovacieho poriadku Výboru Európskeho rozvojového fondu (ERF) ROKOVACÍ PORIADOK VÝBORU EURÓPSKEHO ROZVOJOVÉHO FONDU Článok 1 Zloženie Výbor Európskeho rozvojového fondu („výbor“) sa skladá z delegácií členských štátov („delegácie“) a predsedá mu zástupca Komisie. Jednania výboru sa zúčastňuje aj pozorovateľ Európskej investičnej banky (EIB) s ohľadom na otázky týkajúce sa EIB. Zástupca Generálneho sekretariátu Rady sa zúčastňuje na zasadnutiach ako pozorovateľ. Článok 2 Postúpenie veci výboru Vec sa postupuje výboru v prípadoch a podľa postupu, ako sa stanovujú vo vykonávacom nariadení pre 11. ERF[1] a prípadne v rozhodnutí o pridružení zámoria. V súvislosti s povinnosťami delegovanými na výbor v rozhodnutí o pridružení zámoria[2] sa tento výbor ďalej uvádza ako „Výbor ERF – ZKÚ“. Článok 3 Zvolanie zasadnutia 1. Výbor zvoláva predseda, buď z vlastnej iniciatívy, alebo na žiadosť jednoduchej väčšiny členov výboru. 2. Je možné zvolať spoločné zasadnutia výboru s inými výbormi na účely prerokovania otázok patriacich do príslušných oblastí ich zodpovednosti. Článok 4 Program rokovania 1. Predseda zostavuje návrh programu rokovania a predkladá ho výboru. 2. V programe rokovania sa rozlišuje medzi: (a) a) návrhmi opatrení, ktoré má prijať Komisia a ku ktorým má výbor vydať stanovisko v súlade s postupom stanoveným v článku 14 vykonávacieho nariadenia pre 11. ERF; (b) b) ďalšími otázkami predloženými výboru pre informáciu alebo pre jednoduchú výmenu názorov, buď z iniciatívy predsedu, alebo na písomnú žiadosť niektorého člena výboru. 3. Každá delegácia môže žiadať zaradenie bodu do programu rokovania zasadnutí výboru. Príslušné informácie o týchto bodoch sa môžu uviesť ústne. 4. Program rokovania obsahuje schválenie zápisnice z predchádzajúceho zasadnutia. Článok 5 Predkladanie dokumentácie členom výboru 1. Predseda zasiela členom výboru v dostatočnom predstihu pred zasadnutím a aspoň 21 kalendárnych dní pred dátumom zasadnutia pozvánku na zasadnutie, návrh programu rokovania a návrh opatrení, ku ktorým má výbor vydať stanovisko, pričom zohľadní naliehavosť a zložitosť záležitosti. Ostatné dokumenty týkajúce sa zasadnutia, najmä dokumenty priložené k návrhu opatrení, sa podľa možnosti predkladajú v rovnakej lehote. Všetky dokumenty sa predkladajú v súlade s článkom 15 ods. 2 a článkom 15 ods. 3. 2. Predseda môže v riadne odôvodnených prípadoch na základe vlastnej iniciatívy alebo na žiadosť niektorého člena výboru skrátiť lehotu na predloženie dokumentov uvedenú v odseku 1. Okrem mimoriadne naliehavých prípadov lehota nesmie byť kratšia než sedem kalendárnych dní. 3. V náležite odôvodnených mimoriadne naliehavých prípadoch (napr. vážne hospodárske, sociálne a politické okolnosti, prírodné katastrofy v krajine, ktorá je príjemcom pomoci, humanitárna kríza alebo iné vonkajšie okolnosti podobnej povahy, ktoré si vyžadujú veľmi rýchlu reakciu) sa predseda môže výnimočne na žiadosť člena výboru alebo z vlastnej iniciatívy odchýliť od lehôt stanovených v odsekoch 1 a 2. 4. Odseky 2 a 3 sa nevzťahujú na strategické dokumenty a viacročné orientačné programy a ich úpravy v dôsledku preskúmania uskutočneného v polovici a na konci obdobia podľa článkov 7 ods. 2 vykonávacieho nariadenia pre 11. ERF. 5. V prípade návrhov opatrení predkladaných výboru s cieľom získať jeho stanovisko ústnym postupom delegácie informujú sekretariát výboru písomne najmenej tri pracovné dni pred dátumom zasadnutia o návrhoch opatrení, na ktorých sa vedia zhodnúť bez rokovania, a o tých opatreniach, o ktorých si myslia, že by mali byť prerokované na zasadnutí. Delegácie v rovnakej lehote a písomne vyjadrujú aj pripomienky a žiadosti o ďalšie informácie. Komisia poskytuje ďalšie informácie a odpovedá na všetky pripomienky, ak je to možné, písomne a aspoň jeden deň pred zasadnutím výboru. 6. Z riadne odôvodnených vážnych a naliehavých dôvodov môže Komisia použiť aj postup stanovený v článku 14 ods. 4 vykonávacieho nariadenia pre 11. ERF. V takých prípadoch predkladá predseda opatrenia výboru s cieľom získať jeho stanovisko aspoň 14 dní po ich prijatí. Článok 6 Zasielanie programových dokumentov spoločnému parlamentnému zhromaždeniu Sekretariát výboru zašle v súlade s článkom 7 ods. 1 vykonávacieho nariadenia pre 11. ERF programové dokumenty spoločnému parlamentnému zhromaždeniu pre informáciu súčasne s ich zaslaním delegáciám vo výbore. Článok 7 Stanovisko výboru 1. Ak sa záležitosť predloží výboru s cieľom získať jeho stanovisko, rokuje sa o nej za podmienok a podľa postupu, ako sa stanovujú v článku 14 ods. 3 a článku 14 ods. 4 vykonávacieho nariadenia pre 11. ERF a v článku 8 ods. 2 a článku 8 ods. 3 vnútornej dohody. 2. Ak žiadny z členov výboru nemá námietky, môže predseda bez toho, aby sa pristúpilo k formálnemu hlasovaniu, konštatovať, že výbor prijal prostredníctvom konsenzu súhlasné stanovisko k návrhu opatrení. 3. Ak sa použije ústny postup a počas zasadnutia sa urobí podstatná zmena alebo sa k návrhu opatrení pridajú nové faktické prvky, predseda z vlastnej iniciatívy alebo na žiadosť členského štátu môže odložiť hlasovanie o určitom bode programu rokovania až na koniec zasadnutia alebo na neskoršie zasadnutie. 4. Ak sa v situácii opísanej v odseku 3 predseda nerozhodne odložiť hlasovanie požadované jednou alebo viacerými delegáciami, môžu tieto delegácie vzniesť výhradu, ktorá sa môže stiahnuť najneskôr do troch pracovných dní počnúc dňom nasledujúcim po zasadnutí. Stanovisko výboru sa zaznamená ako definitívne po uplynutí tejto lehoty. Komisia informuje členské štáty o konečnom stanovisku, ktoré prijali členské štáty, ktorých delegácie podali vo výbore výhradu. 5. Na žiadosť delegácie sa hlasovanie o určitej otázke môže odložiť, ak dokumenty týkajúce sa konkrétneho bodu programu rokovania neboli členom zaslané v lehotách stanovených v článku 5 ods. 1 a článku 5 ods. 2. V takom prípade sa predseda môže rozhodnúť predĺžiť lehotu na konzultácie, maximálne však do konca ďalšieho zasadnutia. V prípade potreby možno uplatniť písomný postup stanovený v článku 11 tohto rokovacieho poriadku. Na návrh predsedu alebo na žiadosť člena výboru však výbor môže jednoduchou väčšinou svojich členov rozhodnúť o ponechaní tohto bodu v programe rokovania vzhľadom na naliehavosť záležitosti. 6. Každá delegácia môže v súvislosti s preskúmaním ročných alebo viacročných akčných programov požiadať o stiahnutie projektu alebo programu z akčného programu. Ak túto žiadosť podporí blokujúca menšina delegácií, ako sa stanovuje v článku 8 ods. 3 vnútornej dohody v spojení s článkom 8 ods. 2 vnútornej dohody, Komisia prijme akčný program bez príslušného projektu alebo programu. S výnimkou prípadu, keď si Komisia v súlade s názormi delegácií vo výbore neželá pokračovať v stiahnutom projekte alebo programe, tento projekt alebo program sa opätovne predloží v neskoršej fáze výboru mimo akčného programu vo forme jednotlivého opatrenia, ktoré potom prijíma Komisia v súlade s postupom stanoveným v článku 14 vykonávacieho nariadenia pre 11. ERF. Článok 8 Výmena názorov 1. Každá delegácia môže kedykoľvek vyzvať Komisiu, aby výboru poskytla informácie a uskutočnila výmenu názorov na otázky týkajúce sa úloh opísaných v článku 14 ods. 2 vykonávacieho nariadenia pre 11. ERF. V súlade s článkom 18 ods. 2 vykonávacieho nariadenia pre 11. ERF sa môže na žiadosť členského štátu rokovať vo výbore ERF aj o každom hodnotení vrátane odporúčaní a následných opatrení. 2. Delegácie môžu na základe takýchto výmen názorov vypracovať odporúčania, ktoré Komisia zohľadňuje. Intervencie sa zaznamenávajú v zápisnici výboru. Intervencia, ktorú podporí kvalifikovaná väčšina delegácií, ako sa stanovuje v článku 8 ods. 3 vnútornej dohody v spojení s článkom 8 ods. 2 vnútornej dohody, sa zaznamenáva ako odporúčanie. Článok 9 Zastúpenie a kvórum 1. Každá delegácia sa považuje za jedného člena výboru. Každý členský štát rozhodne o zložení svojej delegácie a informuje o tom predsedu. 2. So súhlasom predsedu môžu byť delegácie na náklady príslušného členského štátu v sprievode mimovládnych odborníkov. V rámci primeranej lehoty a najneskôr päť kalendárnych dní pred dátumom konania zasadnutia výboru je potrebné predsedovi poskytnúť tieto informácie: a) zloženie každej delegácie, okrem prípadov, keď predseda už zloženie pozná; b) mená a funkcie všetkých odborníkov, ktorí sprevádzajú delegácie, a dôvody, pre ktoré je ich prítomnosť potrebná. Ak predseda nenamieta voči účasti odborníka pred príslušným zasadnutím výboru, povolenie sa považuje za udelené. 3. Delegáciu môže v prípade potreby zastupovať najviac ešte jeden ďalší členský štát. Delegácia, ktorá je zastupovaná, informuje písomne o tejto skutočnosti predsedu výboru najneskôr do začatia zasadnutia. 4. Kvórum požadované na to, aby boli rokovania výboru platné, zodpovedá kvóru, ktoré umožňuje kvalifikovanou väčšinou prijať stanovisko, ktoré sa má vydať v súlade s článkom 14 ods. 3 a článkom 14 ods. 4 vykonávacieho nariadenia pre 11. ERF. Článok 10 Tretie strany a odborníci 1. Zástupcovia pristupujúcich krajín sú pozývaní na zasadnutia výboru odo dňa podpísania zmluvy o pristúpení. 2. Predseda môže rozhodnúť, že z vlastnej iniciatívy alebo na žiadosť člena výboru pozve zástupcov tretích strán alebo iných odborníkov na rokovanie o konkrétnych otázkach. Jednoduchá väčšina členských štátov sa však môže postaviť proti ich účasti na zasadnutí. 3. Zástupcovia tretích strán a odborníci uvedení v odsekoch 1 a 2 a tí, ktorí sú uvedení v článku 9 ods. 2, nie sú prítomní na hlasovaní výboru, ani sa na ňom nezúčastňujú. Článok 11 Písomný postup 1. Predseda môže v riadne odôvodnených prípadoch získať stanovisko výboru prostredníctvom písomného postupu. Predseda zasiela členom výboru návrh opatrení a stanovuje lehotu na vydanie stanoviska podľa naliehavosti záležitosti. Delegácie majú v zásade 21 kalendárnych dní od zaslania návrhov, aby prijali stanovisko. Každá delegácia výboru, ktorá v lehote stanovenej v liste nevyjadrí svoj nesúhlas alebo úmysel zdržať sa hlasovania, sa považuje za delegáciu, ktorá dala svoj tichý súhlas s návrhom. V naliehavých prípadoch alebo v prípadoch krajnej naliehavosti platia rovnaké lehoty ako tie, ktoré sú stanovené v článku 5 ods. 2 a článku 5 ods. 3. Komisia musí písomne náležite odôvodniť naliehavé prípady alebo prípady krajnej naliehavosti. 2. Ak však člen výboru požiada, aby sa v priebehu zasadnutia výboru zvážili návrhy opatrení, ukončí sa tým písomný postup a navrhované opatrenia sa prenesú na ďalšie zasadnutie výboru. 3. Predseda písomne informuje členov výboru o výsledku písomného postupu bezodkladne, najneskôr však do 14 kalendárnych dní od uplynutia lehoty. Článok 12 Sekretariát Služby sekretariátu poskytuje výboru Komisia. Článok 13 Zápisnica a súhrnná správa zo zasadnutí Zápisnica z každého zasadnutia sa vypracováva pod záštitou predsedu a obsahuje vyjadrené stanoviská k navrhovaným opatreniam a stanoviská vyjadrené počas zasadnutia. Zápisnica sa zasiela členom výboru bezodkladne a najneskôr do jedného mesiaca po zasadnutí. Delegácie zasielajú predsedovi všetky písomné pripomienky, ktoré môžu mať k zápisnici. Výbor je o tejto skutočnosti informovaní; v prípade nezhôd sa o navrhovanej zmene rokuje vo výbore. V prípade pretrvávajúcej nezhody sa navrhovaná zmena pripája k zápisnici. Článok 14 Prezenčná listina 1. Na každom zasadnutí predseda vyhotoví prezenčnú listinu uvádzajúcu orgány alebo subjekty, ku ktorým účastníci patria. Účastníci dostanú prezenčnú listinu počas zasadnutia. 2. Na začiatku každého zasadnutia každá delegácia, ktorej účasť na činnosti predstavuje konflikt záujmov v súvislosti s konkrétnym bodom programu rokovaní, musí o tejto skutočnosti informovať predsedu, a každá osoba určená členskými štátmi, ako aj odborníci, ktorých účasť na zasadnutí povolil predseda v súlade s článkom 9 ods. 2 a článkom 10 ods. 2, a zástupcovia tretích strán, ktorí boli prizvaní na zasadnutie v súlade s článkom 10, informuje predsedu o prípadnom konflikte záujmov v súvislosti s konkrétnym bodom programu rokovania. V prípade takéhoto konfliktu záujmov sa na žiadosť predsedu príslušná osoba nezúčastní na rokovaní o príslušnom bode programu rokovania. Článok 15 Korešpondencia 1. Korešpondencia súvisiaca s výborom sa zasiela Komisii, na vedomie sekretariátu výboru. 2. Korešpondencia, ktorú sekretariát zasiela delegáciám, sa zasiela aj stálemu predstaviteľovi dotknutého členského štátu čo najrýchlejším a najspoľahlivejším spôsobom v elektronickej forme. Ak stále zastúpenie oznámi Komisii konkrétnu centrálnu elektronickú adresu určenú pre korešpondenciu týkajúcu sa práce výborov, pre korešpondenciu sa používa uvedená adresa. Korešpondenciu možno zaslať aj priamo osobám, ktoré členské štáty určili, aby ich zastupovali vo výbore. 3. S výnimkou výnimočných okolností sa korešpondencia medzi Komisiou a delegáciami zasiela oboma smermi poskytnutými počítačovými prostriedkami. Článok 16 Prístup k dokumentom a zachovávanie dôvernosti 1. So žiadosťami o prístup k dokumentom výboru sa zaobchádza v súlade s nariadením Európskeho parlamentu a Rady (ES) č. 1049/2001[3]. O žiadostiach o prístup k daným dokumentom rozhoduje Komisia podľa jej rokovacieho poriadku zmeneného rozhodnutím 2001/937/ES, ESUO, Euratom[4]. Ak je žiadosť určená niektorému členskému štátu, tento členský štát uplatňuje článok 5 nariadenia (ES) č. 1049/2001. 2. Rokovania výboru sú dôverné. 3. Dokumenty predložené členom výboru, odborníkom a zástupcom tretích strán sú dôverné, okrem prípadov, keď sa k daným dokumentom poskytne prístup podľa odseku 1 alebo keď ich iným spôsobom zverejní Komisia. 4. Členovia výboru, ako aj odborníci a zástupcovia tretích strán, sú povinní zachovávať dôvernosť stanovenú v tomto článku. Predseda zabezpečuje, aby odborníci a zástupcovia tretích strán boli oboznámení s povinnosťou zachovávať dôvernosť, ktorá sa od nich vyžaduje. Článok 17 Ochrana osobných údajov Spracovávanie osobných údajov zo strany výboru a jeho pracovných skupín sa vykonáva v súlade s nariadením Európskeho parlamentu a Rady (ES) č. 45/2001[5] o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov, pričom za ich spracovanie zodpovedá predseda, ktorý je prevádzkovateľom v zmysle článku 2 bodu d) uvedeného nariadenia. Článok 18 Prevádzkové náklady 1. Prevádzkové náklady výboru vrátane cestovných výdavkov na jedného účastníka za členský štát znáša Komisia. Ak to pridelené rozpočtové prostriedky umožňujú, a v rámci ich obmedzení, Komisia uhrádza cestovné výdavky dvom členom delegácie, ktorí na tento účel predložia žiadosť. 2. Komisia dá výboru k dispozícii priestory a materiálne zdroje potrebné na jeho prácu. [1] Insert reference of the Council regulation on the implementation of the 11th European Development Fund: OJ (…) [2] Rozhodnutie Rady 2013/755/EÚ z 25. novembra 2013 o pridružení zámorských krajín a území k Európskej únii („rozhodnutie o pridružení zámoria“), Ú. v. EÚ L 344, 19.12.2013. [3] Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie, Ú. v. ES L 145, 31.5.2001, s. 43. [4] Ú. v. ES L 345, 29.12.2001, s. 94. [5] Ú. v. ES L 8, 12.1.2001, s. 1.